Rīkojuma projekts 23-TA-1115
Izdrukāts 30.07.2026. 00.01 - 3.0 Redakcija
Rīkojuma projekts 23-TA-1115
Izdrukāts 30.07.2026. 00.01 - 3.0 Redakcija
Par piebraucamā ceļa un stāvvietas izbūvi, un tiem nepieciešamo atmežošanu nekustamajā īpašumā "Stiliņi", Liepupes pagastā, Limbažu novadā
· 1. Ministru kabinets (adrese – Brīvības bulvāris 36, Rīga, LV-1520) ir izskatījis Limbažu novada Būvvaldes (reģ. Nr. 40900038754, adrese – Rīgas iela 16, Limbaži, Limbažu novads, LV-4001) (turpmāk – būvvalde) 2023. gada 24. aprīlī iesniegto atmežošanas iesniegumu Nr. 1.7/23/139 ''Par atmežošanu īpašumā "Stiliņi", Liepupes pagastā, Limbažu novadā (zemes vienības kadastra apzīmējums 66600130226 daļai 0.0517 ha platībā), tam pievienotos dokumentus un papildus iegūto informāciju.
· 2. Pēc iesnieguma izskatīšanas Ministru kabinets konstatē:
· 2.1. nekustamais īpašums "Stiliņi" (nekustamā īpašuma kadastra numurs 66600130026) atrodas Liepupes pagastā, Limbažu novadā, ierakstīts zemesgrāmatā uz privātpersonas vārda (zemesgrāmatas nodalījums Nr. 80), kas sastāv no zemesgabala (zemes vienības kadastra apzīmējums 66600130226) un būves (ar kadastra apzīmējumu 66600130024002);
· 2.2. saskaņā ar Valsts zemes dienesta kadastra informācijas sistēmā pieejamo informāciju zemes vienības ar kadastra apzīmējumu 66600130226 platība ir 5,09 ha, t. sk. 1,16 ha lauksaimniecībā izmantojamā zeme (pļava), 3,69 ha mežs, 0,17 ha zeme zem ūdeņiem, 0,05 ha zeme zem ēkām un pagalmiem un 0,02 ha pārējās zemes;
· 2.3. atmežošana krasta kāpu aizsargjoslā 0.0517 ha platībā ierosināta zemes gabalam ar kadastra apzīmējumu 66600130226 (turpmāk - zemesgabals),  548.kvartāla, 1. (0.0127 ha platībā) un 2. (0.0390 ha platībā) nogabalā;
· 2.4. atmežošana nepieciešama, paredzētās darbības: piebraucamā ceļa un stāvvietas izbūvei, lai nodrošinātu piekļuvi kūts un šķūņa pārbūvei par saimniecības ēku. Plānotā piebraucamā ceļa (platums: 3 m; segums: grants) būvniecība iedalāma divos posmos: ~288 m posms ārpus Baltijas jūras un Rīgas jūras līča krasta kāpu aizsargjoslas (turpmāk - krasta kāpu aizsargjosla) un līdz ~265 m posms krasta kāpu aizsargjoslā (gan meža zemē, gan lauksaimniecībā izmantojamā teritorijā). Piebraucamā ceļa rietumu galā plānota automašīnu stāvvietas izbūve ~80 m2 platībā (10 m x 8 m);
· 2.5. saskaņā ar 2009. gada 19. augusta Salacgrīvas novada (tagad Limbažu novads) saistošajiem noteikumiem Nr. 6 "Par teritorijas plānojumiem", Liepupes pagasta teritorijas plānojumā funkcionālais zonējums zemes gabalam ar kadastra apzīmējumu 66600130226, "Stiliņi", Liepupes pagastā, Limbažu novadā, noteikts Ostas teritorija, Mežu teritorijā un nelielā daļā Lauksaimniecības un lauku apbūves teritorijā. Minētā zemesgabala daļai, kurā paredzēta piebraucamā ceļa izbūve, zemes lietošanas veids ir mežs. Atbilstoši Liepupes pagasta teritorijas izmantošanas un apbūves saistošajiem noteikumiem, jebkurā izbūves teritorijā atļautā izmantošana ir piebraucamie ceļi un automašīnu novietošana;
· 2.6. saskaņā ar saskaņā ar Meža likuma 41. pantu attiecīgo platību atmežo, ja tas nepieciešams būvniecībai un ja personai ir izdots kompetentas institūcijas administratīvais akts, kas tai piešķir tiesības veikt minētās darbības, un persona ir kompensējusi valstij izdevumus, kas saistīti ar atmežošanas izraisīto negatīvo seku novēršanu;
· 2.7. saskaņā ar Aizsargjoslu likuma 6. panta pirmo daļu Baltijas jūras un Rīgas jūras līča piekrastes aizsargjosla izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu un aizsardzību, to līdzsvarotu un ilgstošu izmantošanu. Atbilstoši Aizsargjoslu likuma 36. panta otrās daļas 6. un 7. punktam krasta kāpu aizsargjoslā un pludmalē papildus 36. panta pirmajā daļā minētajiem aprobežojumiem aizliegts celt jaunas ēkas un būves un paplašināt esošās, izņemot gadījumus, kad tiek veikta mehānisko transportlīdzekļu stāvlaukumu un glābšanas staciju būvniecība un tiem nepieciešamo pievedceļu un teritorijas labiekārtošanai nepieciešamo mazēku būvniecība, ielu un autoceļu būvniecība vai pārbūve, lai nodrošinātu piekļuvi esošām dzīvojamām ēkām vai šajā pantā atļautās apbūves (ja tur bijusi iepriekšējā apbūve) vajadzībām, ja nepastāv citas piekļuves iespējas. Attiecīgi Aizsargjoslu likuma 36. panta 2.1 daļa nosaka, ka 36. panta otrajā daļā minētās darbības veic, ja veikts paredzētās darbības ietekmes uz vidi sākotnējais izvērtējums un saņemts Vides pārraudzības valsts biroja atzinums par noslēguma ziņojumu, novērtējuma ziņojumu vai izdoti tehniskie noteikumi saskaņā ar likuma ''Par ietekmes uz vidi novērtējumu'' prasībām, kā arī attiecīgā apbūve paredzēta vietējās pašvaldības teritorijas plānojumā;
· 2.8. saskaņā ar Dabas aizsardzības pārvaldes dabas datu pārvaldības sistēmas “OZOLS” informāciju: paredzētās darbības vieta atrodas īpaši aizsargājamā dabas teritorijā – Ziemeļvidzemes biosfēras rezervāta ainavu aizsardzības zonā. Paredzētās darbības vietai tuvākā Eiropas nozīmes aizsargājamā dabas teritorijā (Natura 2000) – dabas liegums “Vidzemes akmeņainā jūrmala” – atrodas ~9 km  attālumā uz ziemeļiem. Plānotā piebraucamā ceļa būvniecības vietā nav konstatēti īpaši aizsargājami biotopi, īpaši aizsargājamas sugas un mikroliegumi. Piebraucamā ceļa rietumu gals, kur plānota automašīnu stāvvietas izbūve atrodas ~20 m attālumā no iepriekš minētā īpaši aizsargājamā biotopa Mežainas piejūras kāpas 2180;
· 2.9. paredzētajai darbībai Limbažu novada Būvvalde 2023. gada 24. aprīlī ir saskaņojusi būvprojektu minimālā sastāvā "Piebraucamā ceļa un stāvvietas izbūve "Stiliņi", Liepupes pagasts, Salacgrīvas novads" un 2023. gada 24. aprīlī izsniegta būvatļauja Nr. BIS-BV-4.5-2023-101 ar projektēšanas un būvdarbu uzsākšanas nosacījumiem;
· 2.10. Zemkopības ministrijas nekustamie īpašumi 2022. gada 15. martā izsniegusi tehniskos noteikumus Nr. V-1-18/134 (spēkā līdz 2024. gada 15. februārim), nosakot vides aizsardzības un būvdarbu prasības;
· 2.11. paredzētajai darbībai 2021. gada 3. decembrī Valsts vides dienesta Valmieras reģionālā vides pārvalde ir veikusi ietekmes uz vidi sākotnējo izvērtējumu Nr. VI21SI0106 saskaņā ar likuma "Par ietekmes uz vidi novērtējumu" prasībām, kurā vērtēta paredzētās darbības ietekme uz vidi, un pieņēma lēmumu nepiemērot paredzētajai darbībai ietekmes uz vidi novērtējuma procedūru, jo iespējamās nelabvēlīgās ietekmes ir identificētas un to novēršanai vai mazināšanai ir iespējams noteikt un projekta tehniskajos risinājumos iestrādāt atbilstīgus pasākumus, lai novērstu būtiski negatīvu ietekmi uz vidi;
· 2.12. paredzētajai darbībai 2021. gada 15. decembrī Valsts vides dienesta Vidzemes reģionālā vides pārvalde ir izdevusi tehniskos noteikumus Nr. VI21TN0513, kā arī pieņemts lēmums Nr. AP22VL0099 "Par grozījumiem tehniskajos noteikumos Nr. VI21TN0513". Valsts vides dienests izvērtējis lietas faktiskos un tiesiskos apstākļus un secina, ka ir iespējams veikt grozījumus tehniskajos noteikumos Nr.VI21TN0513 saskaņā ar iesniedzēja prasījumu;
· 2.13. saskaņā ar Aizsargjoslu likuma 36. panta ceturtās daļas 2. punktu krasta kāpu aizsargjoslā aizliegts bez Ministru kabineta ikreizēja rīkojuma mežā veikt būvniecību, kuras rezultātā platība tiek atmežota;
· 2.14. saskaņā ar Ministru kabineta 2013. gada 11. jūnija sēdes protokollēmuma (prot. Nr. 34 24. §) ''Noteikumu projekts ''Grozījumi Ministru kabineta 1997. gada 1. aprīļa noteikumos Nr. 112 ''Vispārīgie būvnoteikumi'''''' 2. punktu atbildīgā institūcija par ikreizēja Ministru kabineta rīkojuma projekta sagatavošanu un iesniegšanu Ministru kabinetā gadījumos, kad plānota meža zemes atmežošana Baltijas jūras un Rīgas jūras līča piekrastes aizsargjoslā, ir Zemkopības ministrija, ja būvniecības ierosinātājs ir akciju sabiedrība ''Latvijas valsts meži'' vai Zemkopības ministrijas padotības iestāde, un Vides aizsardzības un reģionālās attīstības ministrija, ja būvniecības ierosinātājs ir pašvaldība vai cita persona.
· 3. Ievērojot minētos apsvērumus un pamatojoties uz Latvijas Republikas Satversmes 105. pantu, Aizsargjoslu likuma 36. panta ceturtās daļas 2. punktu, Administratīvā procesa likuma 65. panta trešo daļu un 66. panta pirmo daļu, Ministru kabinets nolemj atļaut privātpersonai nekustamajā īpašumā "Stiliņi" atmežot meža zemi 0,0517 ha platībā (Baltijas jūras un Rīgas jūras līča krasta kāpu aizsargjoslā), kas nepieciešama piebraucamā ceļa un stāvvietas izbūvei. Ja Ministru kabinets neizdos privātpersonai labvēlīgu administratīvo aktu - Ministru kabineta rīkojumu par atmežošanu nekustamajā īpašumā "Stiliņi", Liepupes pagastā, Limbažu novadā, - tiks aizskartas privātpersonas Latvijas Republikas Satversmes 105. pantā garantētās tiesības uz īpašumu un spēju rīkoties ar to patstāvīgi un neatkarīgi. Lai arī saskaņā ar Latvijas Republikas Satversmes 105. pantu tiesības uz īpašumu nav absolūtas un neierobežotas, salīdzinot privātpersonas tiesību aizskārumu un sabiedrības interešu ieguvumu, jāņem vērā, ka privātpersonas tiesību būtisku ierobežošanu var attaisnot tikai ievērojams sabiedrības ieguvums. Atļaujot piebraucamā ceļa un stāvvietas izbūvi nekustamajā īpašumā, netiek ierobežotas sabiedrības intereses - ikvienas personas publiskās subjektīvās tiesības dzīvot labvēlīgā vidē saskaņā ar Latvijas Republikas Satversmes 115. pantu, jo paredzētā darbība neradīs būtisku ietekmi uz apkārtējiem biotopiem un krasta kāpu aizsargjoslu.
· 4. Ievērojot minētos apsvērumus, kā arī iespējamā antropogēnā slodze uz krasta kāpu aizsargjoslu ir nebūtiska (nav būtiski negatīva), kā arī ievērojot tehniskajos noteikumos noteiktās vides aizsardzības prasības, netiek paredzēta ietekme uz blakus esošajiem aizsargājamiem biotopiem, atmežošana piebraucamā ceļa un stāvvietas izbūvei nekustamajā īpašumā ir atbalstāma.
· 5. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis".

	Ministru prezidents
	(paraksts*)
	V. Uzvārds

	Ministrs
	(paraksts**)
	V. Uzvārds


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

